Հովիկ Աբրահամյան

Հովիկ Արգամի Աբրահամյան (հունվարի 24, 1958(1958-01-24), Մխչյան, Արտաշատի շրջան, Հայկական ԽՍՀ, ԽՍՀՄ), Հայաստանի պետական և կուսակցական գործիչ, Հայաստանի նախկին վարչապետ և ՀՀ ԱԺ նախկին նախագահ, նախկին պատգամավոր, Հայաստանի Հանրապետական կուսակցության նախկին առաջնորդներից, խոշոր բիզնեսմեն և մեծահարուստ։


== Կրթություն ==
1980-1984 թվականներին սովորել է Երևանի ավտոճանապարհային տեխնիկումում։
1985-1990 թվականներին սովորել է Երևանի ժողտնտեսության ինստիտուտում։


=== Մականուն ===
Հովիկ Աբրահամյանը հայ հասարակության շրջանում հայտնի է «Մուկ» կամ «Մխչյանի մուկ» մականվամբ։


== Քաղաքական գործունեություն ==
Հովիկ Աբրահամյանը իր քաղաքական կարիերան սկսել է ՀՀ անկախության սկզբնական շրջանից, երբ 1995 թվականին ընտրվել է ՀՀ Ազգային ժողովի առաջին գումարման պատգամավոր։ Նույն թվականին ստացել է Արտաշատի քաղաքային խորհրդի գործադիր կոմիտեի նախագահի պաշտոնը։
1996 թվականից մինչև 1998 թվականը եղել է Արտաշատի համայնքապետը։
1998 թվականին Հովիկ Աբրահամյանը նշանակվել է Արարատի մարզպետ։ Հովիկ Աբրահամյանի՝ Հանրապետական կուսակցության շարքերում ակտիվ կուսակցական գործունեությունը հնարավորություն է տվել նրան՝ կառավարության կազմում ընդգրկվել։
2000 թվականին նշանակվել է Քաղաքաշինական գործունեության և տարածքային վարչության կենտրոնացման գծով նախարար։ Հովիկ Աբրահամյանին հաջողվել է հետագա երկու տարիներին պահպանել իր նախարարական պաշտոնը։
Հովիկ Աբրահամյանը որպես՝ նոր գերատեսչության ղեկավար, ընդգրկվել է Հայաստանի Անվտանգության խորհրդի կազմը։ Նրան են տրվել նաև տասը մարզերի և Երևան քաղաքի տեղական ինքնակառավարման մարմինների ղեկավարների գործունեության անմիջական վերահսկողության իրականացման պարտականությունները։
2000-2008 թվականներին Հովիկ Աբրահամյանը եղել է Տարածքային կառավարման նախարար։
2007-2008 թվականներին զբաղեցրել է ՀՀ փոխվարչապետի պաշտոնը։
2008 թվականի ապրիլի 21-ին ՀՀ Նախագահի հրամանագրի համաձայն՝ նշանակվել է Հայաստանի Հանրապետության Նախագահի աշխատակազմի ղեկավար։
2008 թվականի սեպտեմբերի 5-ին ՀՀ Նախագահի հրամանագրի համաձայն՝ ազատվել է Հայաստանի Հանրապետության Նախագահի աշխատակազմի ղեկավարի պաշտոնից։
2017 թվականի հունվարի 25-ին Հովիկ Աբրահամյանը հայտարարեց, որ լքում է Հայաստանի Հանրապետական կուսակցության շարքերը, բայց շարունակելու է զբաղվել ակտիվ քաղաքականությամբ։ Ամիսներ անց նա արդեն դուրս էր եկել ՀՀԿ-ից ու քաղաքականությունից։


=== ՀՀ ԱԺ նախագահ ===
2012 թվականի մայիսի 31-ին Հայաստանի Հանրապետական կուսակցության նախագահի տեղակալի պաշտոնը զբաղեցնող Հովիկ Աբրահամյանն ընտրվեց Հայաստանի Հանրապետության հինգերորդ գումարման Ազգային ժողովի նախագահ։


=== ՀՀ վարչապետ ===

2014 թվականի ապրիլի 13-ին նշանակվել է ՀՀ վարչապետ։ Հրաժարական է ներկայացրել 2016 թվականի սեպտեմբերի 8-ին կայացած կառավարության նիստի ժամանակ։


== Բիզնես գործունեություն ==
Հովիկ Աբրահամյանը հանդիսանում է Հայաստանի Հանրապետության խոշոր բիզնեսմեններից մեկը։ Նրա և նրա ընտանիքի կարողությունը տարբեր ժամանակներում գնահատվել է տարբեր կերպ։ Համաձայն մամուլի հրապարակումների՝ Հայաստանում պետական բարձր պաշտոններ զբաղեցնելու տարիներին նա բիզնես ոլորտի բազմաթիվ ճյուղերում ունեցել է իր հսկայական մասնաբաժինը։ Այդպիսի ոլորտներից են բենզա-գազալցակայանների շահագործումը, պահածոների, գինու, կոնյակի արտադրությունը, հողատարածքների տնօրինումն ու հողագործությունը, հանքերի, ձկնաբուծարանների, սուպերմարկետների և հյուրանոցային համալիրներ տնօրինում, թանկարժեք իրերի և աքսեսուարների վաճառք, հանքարդյունաբերության, շինանյութերի և քարերի արտադրություն, ուղևորափոխադրումներով զբաղվող ընկերությունների տնօրինում, անշարժ գույքի վարձակալություն և այլն։
Հովիկ Աբրահամյանի՝ ՀՀ վարչապետի պաշտոնից հեռանալուց հետո, մամուլում եղան հրապարակումներ այն մասին, որ նախկին վարչապետը վաճառում է Հայաստանում գտնվող իր բիզնեսը։


== Ընտանիք ==
Ամուսնացած է, ունի երեք երեխա, յոթ թոռ։


== Պարգևներ ==
«Հայրենիքին մատուցած ծառայությունների համար» 1-ին աստիճանի մեդալով (2012 թվական)։
Անանիա Շիրակացու մեդալով,
ՀՀ վարչապետի հուշամեդալով,
«Մարշալ Բաղրամյան» մեդալով,
«Ֆրիտյոֆ Նանսեն» ոսկյա հուշամեդալով,
Հունաստանի խորհրդարանի ոսկե մեդալով,
Թատերարվեստին մատուցած անգնահատելի ծառայությունների և Թատրոնի միջազգային օրվա առթիվ՝ Թատերական գործիչների միության Ոսկե մեդալով,
Լեռնային Ղարաբաղի Հանրապետությանը մատուցած ծառայությունների համար՝ «Մեսրոպ Մաշտոց» շքանշանով,
Միջխորհրդարանական համագործակցության ամրապնդման գործում կարևոր ներդրում ունենալու համար՝ ԱՊՀ ՄԽՎ ոսկե մեդալով,
«Հայաստանի Հանրապետությունում Ռուսաստանի ԱԴԾ սահմանապահ վարչություն» հուշանշանով։


== Ծանոթագրություններ ==


== Արտաքին հղումներ ==

Հայաստանի Հանրապետական կուսակցության կայքում
Գրիշա Բալասանյան (20 հոկտեմբերի 2014)։ «Վարչապետ Հովիկ Աբրահամյանի բիզնեսը սահմաններ չունի»։ Hetq.am։ Վերցված է 03 նոյեմբերի 2017